
Text rozhodnutia
Súd: Krajský súd Nitra Spisová značka: 19Sd/202/2015 Identifikačné číslo súdneho spisu: 4015201214 Dátum vydania rozhodnutia: 28. 06. 2016 Meno a priezvisko sudcu, VSÚ: JUDr. Marta Molnárová ECLI: ECLI:SK:KSNR:2016:4015201214.2 Uznesenie Krajský súd v Nitre v právnej veci navrhovateľa: P. C., G. V. XX, O. K., proti odporkyni: Sociálna poisťovňa - ústredie, ul. 29. augusta 8, Bratislava, o invalidný dôchodok, takto r o z h o d o l : Súd konanie z a s t a v u j e . Odporkyni náhradu trov konania nepriznáva. o d ô v o d n e n i e : Navrhovateľ podal odvolanie proti rozhodnutiu odporkyne č. XXX XXX XXXX X zo dňa 10. 09. 2015, ktorým mu odporkyňa podľa § 70 a § 71 zákona č. 461/2003 Z. z. o sociálnom poistení v znení neskorších predpisov zamietla jeho žiadosť o invalidný dôchodok zo dňa 25. augusta 2015. V odvolaní uviedol, že odborný posudok vypracovaný na základe predložených lekárskych nálezov nezachytáva pravú podstatu jeho súčasného zdravotného stavu a reálnej schopnosti zaradiť sa do riadneho pracovného života. Navrhovateľ na pojednávaní súdu dňa 28. 06. 2016 uviedol, že netrvá na podanom odvolaní. Podľa § 250l ods. 1 O.s.p., podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a (ods. 2). Podľa § 250m ods. 1 O.s.p., konanie sa začína na návrh, ktorým je opravný prostriedok proti rozhodnutiu správneho orgánu. Podľa § 250h ods. 2 O.s.p., až do rozhodnutia súdu môže žalobca vziať žalobu späť, ak žalovanému medzitým vznikli trovy konania, rozhodne súd o ich náhrade. Podľa § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Späťvzatie návrhu je vyjadrením dispozičného oprávnenia navrhovateľa, ktoré mu umožňuje disponovať s konaním a jeho predmetom. V prípade, že prejaví vôľu nepokračovať v konaní začatom z jeho podnetu formou procesného úkonu späťvzatia návrhu, súd konanie zastaví. Navrhovateľ na pojednávaní súdu uviedol, že berie návrh späť, avšak súd každý prejav (úkon) posudzuje podľa jeho obsahu (§ 41 O.s.p.) a preto úkon navrhovateľky bolo potrebné posúdiť v súlade s ust. § 250l ods. 2 v spojení s § 250h ods. 2 O.s.p. a konanie zastaviť podľa § 250d ods. 3 O.s.p. O náhrade trov konania súd rozhodol podľa § 250l ods. 2 v spojení s § 250h ods. 2 O.s.p. tak, že odporkyni náhradu trov konania nepriznal, keďže jej žiadne nevznikli. Poučenie: Proti tomuto uzneseniu je možné podať odvolanie do 15 dní odo dňa jeho doručenia na Najvyšší súd SR, cestou predpísaného súdu, písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.).

